หุ้น6เดือนแจกกำไร8.54%
หุ้นไทยปิด 6 เดือนแรก แจกผลตอบแทน 8.54% แนวโน้มครึ่งปีหลังยังเสี่ยง แนะซื้อหุ้นอิงเศรษฐกิจในบ้าน เอเซียพลัสให้ดัชนีแกว่ง 820-860 จุด
1 ก.ค. 2553

หุ้นไทยปิด 6 เดือนแรก แจกผลตอบแทน 8.54% แนวโน้มครึ่งปีหลังยังเสี่ยง แนะซื้อหุ้นอิงเศรษฐกิจในบ้าน เอเซียพลัสให้ดัชนีแกว่ง 820-860 จุด
ดัชนีตลาดหุ้นไทยสิ้นไตรมาส 2 ปีนี้ ปิดที่ 797.31 จุด เพิ่มขึ้นเล็กน้อยจากระดับ 787.98 ในไตรมาสแรก และเพิ่มขึ้น 62.77 จุด หรือ 8.54% เทียบกับสิ้นปี 2552 ที่ระดับ 734.54 จุด 
ขณะที่มูลค่าหลักทรัพย์ตามราคาตลาดรวม (มาร์เก็ตแคป) มาอยู่ที่ 6.43 ล้านล้านบาท เพิ่มขึ้น 9.54% จากมูลค่า 5.87 ล้านล้านบาท เมื่อสิ้นปี 2552 
ในช่วง 6 เดือนแรกปีนี้ นักลงทุนต่างชาติขายสุทธิ 2.27 หมื่นล้านบาท ส่วนสถาบันซื้อ 1.45 หมื่นล้านบาท พอร์ต บล.ซื้อ 4,155 ล้านบาท และรายย่อยซื้อ 4,102 ล้านบาท 
นางภรณี ทองเย็น ผู้ช่วยกรรมการผู้อำนวยการ บล.เอเซียพลัส (ASP) กล่าวว่า ดัชนีหุ้นในช่วงครึ่งปีแรกปิดใกล้เคียง 800 จุดได้ถือว่าไม่น่าผิดหวัง ท่ามกลางปัจจัยลบทั้งปัญหาการเมืองและปัจจัยต่างประเทศจากหนี้ยุโรป
สำหรับแนวโน้มครึ่งปีหลัง ดัชนีหุ้นน่าจะปรับฐานลงได้อีกหากกลุ่มประเทศในยุโรปลดการขาดดุลงบประมาณลงตามมติที่ประชุม จี20 ทำให้สภาพคล่องหายไปจากระบบ และก็จะกระทบกับปริมาณการค้าโลก 
“กลยุทธ์การลงทุนแนะนำซื้อหุ้นที่มีรายได้อิงกับเศรษฐกิจในประเทศและหลีกเลี่ยงหุ้นส่งออกยกเว้นหุ้นที่เกี่ยวเนื่องกับอาหาร ส่วนกรอบดัชนีครึ่งปีหลังน่าจะอยู่ระหว่าง 820-860 จุด” นางภรณี กล่าว
นายประภาส ตันพิบูลย์ศักดิ์ ประธานเจ้าหน้าที่สายการลงทุน บริษัทหลักทรัพย์จัดการกองทุน (บลจ.) อยุธยา กล่าวว่า ปัจจัยต่างประเทศจะยังกดดันการลงทุนในช่วงครึ่งปีหลัง จึงแนะนำให้จัดพอร์ตลงทุนอยู่ในหุ้นไทย 60% สำหรับผู้ที่รับความเสี่ยงได้ แต่หากไม่ได้แนะนำให้แบ่งลงทุนพันธบัตรหรือตราสารหนี้ 30% หุ้น 30% ส่วนที่เหลือลงทุนในหุ้นจีน 10-20% ซึ่งราคาหุ้นจีนถูกมากลงมาอยู่ที่พี/อี 14-18 เท่า 
นอกจากนี้ ควรแบ่งพอร์ตลงทุนในหุ้นเอเชีย 10% เพราะน่าจะมีเม็ดเงินไหลเข้ามาลงทุนต่อเนื่อง ส่วนอีก 10% ให้ลงทุนในทองคำ สำหรับหุ้นไทยยังมีมุมมองที่ดี และคงเป้าดัชนีสิ้นปีที่ระดับ 850 จุด
นายวิวัฒน์ เตชะพูลผล หัวหน้ากลยุทธ์การลงทุน และผู้อำนวยการฝ่ายการตลาดลูกค้าส่วนบุคคล บล.ทิสโก้ เปิดเผยในงานสัมมนาประจำเดือน ก.ค. หัวข้อ “หุ้นเด่น-รับ Fund Flow จาก EU Debt Crisis” ว่า กลางเดือน ก.ค.หุ้นอยู่ในช่วงขาขึ้นระยะแรกที่ 810-812 จุด เพราะนักลงทุนจะเริ่มคลายกังวลปัญหายุโรปและมีโอกาสที่สิ้นเดือนจะเห็น 840 จุด แต่ทางเทคนิคหากดัชนีดาวโจนส์หลุด 9,700 จุด ก็มีแนวโน้มทำหุ้นไทยหลุด 785 จุดได้